OR Tambo-rooftog: Beskuldigde verdien glo R400k per maandArgieffoto Een van die mans, wat glo met die gewapende rooftog by OR Tambo Internasionale Lughawe verbind word, verdien R400 000 per maand, het die landdroshof in Kempton Park Dinsdag gehoor. Prince Dube (35) en Thando Sonqishe (39) se borgtogaansoek word tans aangehoor. Hulle is deel van ŉ bende van sewe mans wat verdink word van een van Suid-Afrika se grootste rooftogte. Dube het in sy beëdigde verklaring, wat in die hof deur sy prokureur Oscar Machevele voorgehou is, gesê hy glo die staat het nie enige objektiewe bewyse dat hy deel was van die rooftog nie. Hy het gesê hy is getroud en is ŉ pa van twee kinders en bly in Norkempark in Kempton Park, oos van Johannesburg. Hy het gesê hy verdien R400 000 per maand as ŉ stalletjie-uitstaller en sal dus die R80 000 borgtog kan bekostig. Staatsaanklaer Pieter Erasmus het vroeër aan die hof gesê die staat is gereed om met die borgtogaansoek voort te gaan en beskou die roof met verswarende omstandighede as ŉ skedule 6-oortreding. Die bende was glo in ŉ gemerkte polisievoertuig en het R24 miljoen in buitelandse valuta gesteel van ŉ SAL-vliegtuig nadat dit op 7 Maart geland het. Die verdediging van albei mans voer aan hulle stem nie met die staat saam dat Dube en Sonqishe van gewapende roof aangekla kan word nie, aangesien hulle nie met enige wapens betrap is nie. Erasmus het gesê die staat sal in ŉ latere stadium bekend maak of hulle as die hoofbeskuldigdes, deelnemers of betrokkenes aangekla sal word. “Selfs as hulle later daarvan aangekla word dat hulle ná die misdaad betrokke was, sal die hoofoortreders wel daarvan beskuldig word dat hulle vuurwapens gebruik het,” het hy gesê. Victory Nkwashe het daarna sy kliënt, Sonqishe, se beëdigde verklaring aan die hof voorgehou, waarin hy ontken dat hy betrokke was by die rooftog. Hy is ook getroud en het twee kinders en sy maatskappy verskaf konstruksievoertuie. Hy het aan die hof gesê hy verdien R30 000 per maand en kan R10 000 borgtog bekostig. Hy het gesê hy is die eienaar van ŉ aantal voertuie, insluitend ŉ Toyota Hilux en ŉ 2014 Lamborghini Gallardo, ter waarde van R600 000. Hy bly in Blue Hills in Centurion in ŉ huis ter waarde van ongeveer R3 miljoen. Hy het mediaberigte, dat hy die Lamborghini Gallardo met die gesteelde geld gekoop het, verwerp. Hy besit die motor al die afgelope drie jaar. “Daar is geen ooggetuies wat sê ek was tydens die rooftog teenwoordig nie. Ek word vals beskuldig. Die staat het geen saak teen my nie, ek sal onskuldig verklaar word,” het hy in sy verklaring gesê. Dude en Sonqishe se medebeskuldigdes sal na verwagting Woensdag hul aansoeke om borgtog indien. Lees alle vorige berigte oor OR Tambo op Maroela Media.